NLF-x04-T-0136

### วันเกิด

NLF-x04 : ถูกค้นพบเมื่อวันที่ 13 กรกฎาคม XXXX ไม่ทราบวันถือกำเนิดที่แท้จริงWendell : 21 มิถุนายน XXXX

### เผ่าพันธุ์

NLF-x04 ที่หลอมรวมเข้ากับเต่าอัลลิเกเตอร์ เจลาติน สารพัดลูกกวาด และมนุษย์

### พลัง/ความสามารถพิเศษ

ดูดกลืนสสาร/วัตถุ และลอกเลียนสมบัติ/รูปลักษณ์ของสสารนั้นๆได้ โดยไม่จำกัดว่าสิ่งนั้นจะเป็นสิ่งมีชีวิตหรือไม่มีชีวิต

### ชอบ

ความเงียบสงบ, หนังสือ, การศึกษาด้านพันธุวิศวกรรม, ลูกกวาด(?)

### TTR

TTR-00 (Mayko)

**NLF-x04-T-0136** หรือ **เวนเดล อัลฟอร์ด** เป็นหนึ่งในนักวิจัยแผนกพันธุศาสตร์ ที่อาศัยและวิจัยเรื่อง NLF-x04 ในเขตกักกันพิเศษ (โซนแดง) หลังจากเขาถูกหลอมรวมกลายเป็นหนึ่งเดียวกับงานทดลองของตนเองก่อนที่จะย้ายมายังไซเนีย เป็นหนึ่งในตัวละครของ TTR-00 เช่นเดียวกันกับแอสตัน

## ประวัติ

**เวนเดล อัลฟอร์ด** (eng: Wendell Alford) เกิดเมื่อวันที่ 21 มิถุนายน XXXX ที่สหราชอาณาจักร โดยต่อมาทำงานให้กับองค์กร ███████ ██████ ที่ประเทศรัสเซีย

### การทำงาน

เวนเดลเป็นนักวิทยาศาสตร์ที่เคยทำงานให้กับองค์กร ███████ ██████ ซึ่งศึกษาและวิจัยสิ่งมีชีวิตแปลกประหลาดที่มีความผิดปกติไปจากสิ่งมีชีวิตในระบบนิเวศของโลก รวมถึงไม่สามารถควบคุมได้ด้วยวิทยาศาสตร์ที่มีในปัจจุบัน เป้าหมายขององค์กรมีตั้งแต่เพื่อศึกษาทำความเข้าใจ ไปจนถึงการดัดแปลงสิ่งมีชีวิตเพื่อสร้างอาวุธชีวภาพ

ที่นั่นเองที่เขาได้พบกับเอมิเลีย และNLF-x04 ที่จะเปลี่ยนชีวิตของเขาไปตลอดกาล

## NLF-x04

เจ้าหน้าที่ขององค์กร ███████ ██████ ได้ค้นพบจุลชีพชนิดหนึ่งในห้องทดลองลับเก่าแก่ กำหนดรหัสเรียกให้มันว่า NLF-x04 ไม่มีใครรู้ว่ามันมาจากไหน หรือใครเป็นคนสร้างขึ้นมา มันถูกบรรจุไว้ในภาชนะโปรงแสงที่ทนทานต่อกรด ซึ่งภายหลังได้ถูกนำมาไว้ที่ศูนย์วิจัย ทีมนักวิทยาศาสตร์ได้ศึกษาคุณสมบัติต่างๆของจุลชีพดังกล่าวจากการทดลอง โดยเริ่มจากการใส่ NLF-x04 และแบคทีเรียชนิดหนึ่งลงในภาชนะเดียวกัน ปรากฏว่า NLF-x04 ได้ดูดกลืนเซลล์แบคทีเรียและเปลี่ยนแปลงคุณสมบัติของตัวเองให้เป็นแบบเดียวกับแบคทีเรียชนิดนั้น

การทดลองดำเนินต่อไปด้วยความอยากรู้อยากเห็นที่มากขึ้นเรื่อยๆ จนกระทั่งทีมวิจัยได้เพาะพันธุ์ NLF-x04 ขึ้นมาเป็นจำนวนมาก แล้วทดลองให้ดูดกลืนวัตถุต่างๆ

### การทดลอง NLF-x04

(ตัวอย่างการทดลอง)

**09 ) วัตถุ : NLF-x04-T-0120 1 กรัม + เกลือ 10 กรัม**

ผลการทดลอง : ก้อนเกลือที่มีความยืดหยุ่นและเคลื่อนไหวได้ สามารถล่าเหยื่อได้ตามปกติ

**15 ) วัตถุ : NLF-x04-T-0254 ที่รวมเป็นหนึ่งเดียวกับสุนัข หมึกสาย และปลาค็อดแอตแลนติก + ตู้คอนเทนเนอร์**

ผลการทดลอง : ในสภาวะปกติจะอยู่ในรูปร่างของตู้คอนเทนเนอร์ที่ทำจากโลหะเป็นส่วนใหญ่ มีเมือกและเส้นเลือดปกคลุม แต่เมื่ออยู่ในภาวะล่าเหยื่อ จะเปลี่ยนรูปร่างเป็นสิ่งมีชีวิตที่ระบุรูปร่างไม่ได้ โครงสร้างเป็นโลหะ มีส่วนของรยางค์ยื่นออกมาเป็นจำนวนมาก ใช้ปากและขากรรไกรในการโจมตี ทั้งตัวประกอบด้วยเมือกและสนิม

**23 ) วัตถุ : NLF-x04-T- 0136 ที่รวมเป็นหนึ่งเดียวกับเต่าอัลลิเกเตอร์ เจลาติน และลูกกวาด + ████**

ผลการทดลอง : การทดลองผิดพลาด วัตถุ NLF-x04-T- 0136 หลบหนี , ดร.เวนเดล อัลฟอร์ด เสียชีวิต

ความคิดเห็นแนบ : ดร.โคลิน วอล์คเกอร์ : “นี่มันบ้า...บ้ามากๆ...ที่จริงเราควรหยุดตั้งแต่การทดลองที่ 3 แล้ว…”

### การหลบหนีของ NLF-x04-T- 0136

ไม่มีใครรู้ว่าหลังจาก NLF-x04-T- 0136 ได้ดูดกลืนร่างของเวนเดลและหลบหนีไปจากศูนย์วิจัย มันได้พัฒนาตัวเองโดยถ่ายทอดเอาลักษณะทางพันธุกรรมและความทรงจำของเขาเข้าไปด้วย ทำให้ส่วนประกอบที่มีมากที่สุดในตัวของ NLF-x04-T- 0136 คือความเป็นมนุษย์ ดังนั้นในภาวะปกติเวนเดลจะควบคุมร่างเป็นหลัก อยู่ในรูปลักษณ์ที่เป็นมนุษย์ที่สุดเท่าที่จะทำได้ ถึงแม้จะมี(ไม่)บางส่วนที่แปลกไป เช่น แทบทุกส่วนของร่างกายประกอบไปด้วยน้ำตาลและของหวาน (อร่อย----) หากไม่ได้รับยาก็จะกลายร่างเป็นสิ่งมีชีวิตที่ปรากฏลักษณะของสัตว์เลื้อยคลานและ████

เวนเดลถูกพาตัวมายัง SCIENIA ด้วยเหตุผลบางอย่างที่เขาเองก็ไม่รู้ แถมยังสูญเสียความทรงจำระหว่างเดินทาง แต่เขาก็รู้สึกดีที่อย่างน้อยเมืองนี้ก็ทำให้เขามีที่ยืนด้วยสถานะที่เป็นอยู่

อย่างไรก็ตาม เขาก็ยังตั้งความหวังที่จะกลับไปเป็นมนุษย์ เวนเดลได้พบกับ เค.ซี.แอสตัน สมาชิกกลุ่มผู้ก้าวล้ำ แอสตันแนะนำเทคโนโลยีเกี่ยวกับการถ่ายโอนความทรงจำลงในร่างใหม่ และบอกว่ามันเป็นหนทางเดียวที่จะทำให้เขากลับเป็นมนุษย์ได้ ชายหนุ่มเรียกค่าใช้จ่ายสูงถึง 60 ล้าน SIC ซึ่งแน่นอนว่าเวนเดลปฏิเสธ แอสตันรู้อยู่แล้วว่าเขาไม่มีทางจ่ายไหว จึงได้มอบข้อเสนอให้เวนเดลมาช่วยงานใน”โปรเจกต์ลับ” เพื่อแลกกับการถ่ายโอนความทรงจำ ซึ่งกว่าจะเริ่มสร้างร่างใหม่ได้ก็ต้องคัดแยก DNA ส่วนที่เป็นมนุษย์ออกจาก NLF-x04-T- 0136 เสียก่อน และไม่มีใครรู้ว่ากระบวนการนี้จะเสร็จสิ้นลงเมื่อใด...

### พฤติกรรมของ NLF-x04-T- 0136

ความสามารถของ NLF-x04 คือการดูดกลืนสสาร/วัตถุ และลอกเลียนสมบัติ/รูปลักษณ์ของสสารนั้นๆได้ โดยไม่จำกัดว่าสิ่งนั้นจะเป็นสิ่งมีชีวิตหรือไม่มีชีวิต เมื่อเวลาผ่านไป หากไม่มีการขับวัตถุใดๆออกมา ก็จะสะสมอยู่ในร่างทำให้องค์ประกอบทางพันธุกรรมมีความแปรปรวนมากขึ้น และมีขนาดใหญ่ขึ้นด้วย

ตามธรรมชาติของ NLF-x04 จะมีสัญชาตญาณการล่าเหยื่อและพัฒนาตัวเองอยู่ตลอดเวลา ถึงแม้จะสามารถลอกเลียนวัตถุได้แทบจะทุกชนิด แต่สิ่งที่มันมองหามากที่สุดก็คือสิ่งที่มีลักษณะทางพันธุกรรมที่ถ่ายทอดได้ รวมถึงข้อมูลความทรงจำ เมื่อถูกทำให้ชิ้นส่วนในร่างกายหลุดออกไป จะสามารถงอกขึ้นมาทดแทน และชิ้นส่วนที่หลุดออกไปนั้นจะกลายเป็นสิ่งมีชีวิตตัวใหม่ และเริ่มวงจรชีวิตต่อได้ทันที

ในสภาวะปกติ NLF-x04 จะอยู่ในรูปลักษณ์ของวัตถุที่เป็นส่วนประกอบหลักในตัวมัน แต่ก็พอดูออกได้ว่ามีความผิดปกติบางอย่าง เมื่อพบสิ่งมีชีวิตที่ต้องการดูดกลืน ก็จะเปลี่ยนเป็นรูปร่างที่สะดวกต่อการล่า แล้วเข้าไปโอบล้อมเหยื่อ ปล่อยกรดออกมาย่อยแล้วดูดสารที่ผ่านการย่อยกลับเข้าไป (แลดูเฮอเร่อ...)

ซึ่งเวนเดลก็ไม่ค่อยชอบความสามารถนี้สักเท่าไหร่ บ่อยครั้งที่เขาเองก็ควบคุมมันไม่ได้ ทำให้ต้องพกยาที่ใช้ระงับพฤติกรรมของ NLF-x04 ติดตัวตลอดเวลา ต้องได้รับยาทุกๆ 8 ชั่วโมง ไม่เช่นนั้นอาจเกิดอันตรายกับคนอื่นๆได้

### ข้อมูลอื่นๆ

* เสื้อผ้าที่ใส่ไม่ใช่เสื้อผ้าจริงๆ แต่เป็นส่วนหนึ่งของร่างกายที่สร้างขึ้นมา เพราะเวนเดลกลัวว่า ถ้าหากสวมเสื้อผ้าปกติ แล้วเกิด “อาการกำเริบ” ขึ้นมา สิ่งแรกที่จะถูกหลอมรวมเข้าไปก็อาจจะเป็นเสื้อผ้าพวกนั้น ซึ่งไม่ว่าจะทำมาจากอะไร เขาก็ไม่อยากได้อะไรมาเพิ่มในร่างกายของตัวเองอีกแล้ว (ทนใส่สีมุ้งมิ้งหน่อยละกันนะ ถถถถ)
* ไม่มีสัมผัสความเจ็บปวด หากมีอวัยวะส่วนใดหลุดออกไปก็อาจจะไม่รู้ตัว (...)
* NLF-x04 สามารถถูกทำลายได้ด้วยไฟ ถ้าเกิดอวัยวะในข้อ 2) หลุดออกไปจริงๆล่ะก็ ต้องรีบเผาส่วนนั้นทิ้ง (คล้ายๆในหนังเรื่อง The Thing นั่นแล----- )

* พกกระเป๋าใบหนึ่งติดตัวตลอดเวลา ในนั้นประกอบด้วยยา อาวุธ และของจำเป็นอื่นๆ เป็นอุปกรณ์ชิ้นเดียวที่เวนเดลยังเก็บไว้ เพราะมันทำจากวัสดุที่ทนต่อกรดของ NLF-x04 ไม่ว่าจะเกิดอะไรขึ้นก็จะไม่มีทางถูกหลอมรวมไปด้วยแน่นอน

## ความสัมพันธ์

เวนเดลมักกล่าวถึงหญิงสาวที่ชื่อเอมิเลีย ซึ่งเป็นอดีตเพื่อนร่วมงานสมัยที่ยังอยู่ในองค์กร ███████ ██████ หลังจากที่เวนเดลถูก NLF-x04-T- 0136 หลอมรวม เขาก็จำเหตุการณ์หลังจากนั้นไม่ได้อีกเลย รวมถึงเรื่องราวของเอมิเลียหลังจากนั้นด้วย

หลังจากเข้ามาอยู่ที่ไซเนีย บุคคลที่เวนเดลสนิทมากที่สุดคือแอสตัน และแพทริก